b'\n_START_ARTICLE_\nI Sin\n_START_SECTION_\n\xc5\xbdivljenje in delo\n_START_PARAGRAPH_\nI Sin je \xc5\xbeivel v \xc4\x8dasu srednje Dinastije Tang (\xe5\x94\x90\xe6\x9c\x9d) (618-907)._NEWLINE_Med prvimi je izmeril magnetno deklinacijo leta 720._NEWLINE_Skupaj z dr\xc5\xbeavnim uradnikom Liang Ling-zanom (Liang Ling-Tsan) (\xe6\xa2\x81\xe4\xbb\xa4\xe7\x93\x9a) je leta 723 na podlagi \xc4\x8cang Hengovega nebesnega globusa na vodni pogon verjetno prvi izdelal vrsto mehanske ure._NEWLINE_Leta 724 je izbolj\xc5\xa1al teorijo navideznega Son\xc4\x8devega gibanja Lia \xc4\x8cua (Liu Zhou) (544-610) iz leta 600. Izdelal je koledar Da Jan (Li) (Da Yan, Da-yan-li). Tu je za neenake razmike opazovalnih podatkov uporabil interpolacijske ena\xc4\x8dbe drugega reda. Koledar so za\xc4\x8deli uporabljati leta 729 in ga uporabljali do leta 757._NEWLINE_V letu 725 je primerjal kotne razdalje zvezd v Labodu s svojimi in starej\xc5\xa1imi meritvami in pri tem prvi odkril, da se medsebojne lege zvezd s \xc4\x8dasom spreminjajo. Njegove dejanske ugotovitve lastnega gibanja niso upo\xc5\xa1tevali. Pri tem je upo\xc5\xa1teval tudi vpliv precesije Zemljine vrtilne osi._NEWLINE_I Sin je izra\xc4\x8dunal \xc5\xa1tevilo mo\xc5\xbenih postavitev na deski za go. Ker ni uporabljal znaka za \xc5\xa1tevilo 0, je bila ta naloga dokaj te\xc5\xbeka.'